Domno fratri Teudini presbiteri, ego, in Dei nomine, Emmo presbiter, impignorator, inpignoro tibi vinea qui est sita in pago Lugdunense, in agro Monteoriocense, in villa que dicitur Colonicas; et terminat a mane, et a medio die, et a sero terra sancti Martini Insule Barbare, a cercio rivolum volvente et terra ipsius Teudini. Quantum infra istas terminaciones abet, totum ad integrum tibi in pignus mitto, pro solidis XXti usque ad annos duos, sive fructos duos; eo scilicet tenore ut ad unumquisque annum modios IIIIor ex vino tibi persolvam. Et si ad ipsos annos expletos ipsis solidis reddere non possum, in eadem racione permaneat, quousque dum tuis solidis reddam. Si quis vero contra hanc caucionem aliquam calumniam inferre voluerit, non valeat evindicare quod petit, set inferat tibi tantum et alium tantum quantum ipsa vinea meliorata valuerit, et inantea caucio ista firma et stabilis permaneat, cum stipulacione subnixa. S. Emmo presbiter subscripsit, fieri et firmare rogavit. S. Cristani presbiteri subscripsit. Teutmundus presbiter subscripsit. Eldradus sacerdos subscripsit. Marlannus presbiter subscripsit. Teudinus, diaconus, hanc caucionem scripsit, datavit die mercoris, in mense julio, anno XVº regnante Conradi rege.